Fjögurra manna fjölskylda hafði betur gegn Reykjavíkurborg í Héraðsdómi Reykjavíkur í gær í máli sem sneri að skaðabótum vegna ólögmætrar málsmeðferðar í barnaverndarmáli . Málið á rætur að rekja til þess að sumarið 2013 var yngra barn foreldranna vistað utan heimilis í fjóra mánuði af hálfu barnaverndarnefndar Reykjavíkur þegar grunur vaknaði um að það væri með svokallað shaken baby syndrome . Sigrún Ingibjörg Gísladóttir og Auður Tinna Aðalbjarnardóttir , lögmenn á Rétti , fluttu málið fyrir héraðsdómi . Héraðsdómur , sem var fjölskipaður með embættisdómara , lækni og sálfræðingi , komst að þeirri niðurstöðu að fyrstu aðgerðir barnaverndarnefndar í málinu hefðu verið réttmætar og nauðsynlegar en að eftir að stefnendur lögðu fram vottorð frá barnalækni níu dögum eftir atvikið , um það að veigamikla hluta af shaken baby heilkenninu vantaði , hefði rannsókn barnaverndarnefndar farið úrskeiðis . Barnavernd hafi brugðist skyldu sinni við rannsókn málsins , meðal annars með því að treysta á lögreglurannsókn málsins í stað þess að framkvæma fullnægjandi könnun á grundvelli 22. gr. barnaverndarlaga . Málsmeðferðin þótti handahófskennd , athuganir ekki skráðar með viðunandi hætti og látið var hjá líða að ræða við eldra barnið sem varð vitni að atvikum . Framangreint þótti hafa falið í sér ólögmæta meingerð gegn fjölskyldunni , í skilningi b-liðar 1. mgr. 26. gr. skaðabótalaga og voru þeim dæmdar 2 milljónir krónur hverju í miskabætur . Þá var einnig dæmt að Reykjavíkurborg bæri ábyrgð á varanlegu tjóni sem móðirin varð fyrir vegna málsins .